La comissió d'Economia ha nomenat formalment aquest dijous els ponents que participaran en la redacció de la proposició de llei de l'administració tributària catalana. Com era previsible, els grups de l'oposició s'han negat a participar en la ponència conjunta, perquè interpreten que la llei emana de la resolució independentista del 9-N, suspesa pel Tribunal Constitucional (TC). La ponència de la llei de l'administració tributària o de la hisenda pròpia -tal com es presentava en el text del 9-N- és la primera de les ponències de les tres lleis de 'desconnexió' que inicia el recorregut. Roger Torrent i Maria Senserrich, per part de JxSí, i Eulàlia Reguant i Anna Gabriel, per part de la CUP, començaran a reunir-se la setmana que ve amb un termini màxim de tres mesos per presentar una proposició de llei. La ponència, però, està sota vigilància del govern espanyol i del Tribunal Constitucional. El president de la comissió d'Economia, Antoni Castellà, ha acceptat els noms proposats per JxSí i la CUP i ha obert la ponència, que es constituirà la setmana que ve. JxSí i la CUP no ha aconseguit convèncer els grups de l'oposició perquè se sumin a la redacció d'una de les anomenades lleis de 'desconnexió'. Castellà ha recordat, però, que la ponència està oberta a nous nomenaments en cas que C's, PSC, PPC i Catalunya Sí Que Es Pot canviïn d'opinió.  Els grups de l'oposició argumenten el rebuig a les ponències pel fet que pretenguin impulsar tres proposicions de llei que recull la resolució suspesa pel TC, però també perquè contravenen les recomanacions dels serveis jurídics del Parlament. Els lletrats de la cambra van desaconsellar la creació de les ponències conjuntes, tot recordant que la majoria dels grups està en contra de la seva creació i que les lleis a redactar no pretenen desenvolupar aspectes bàsics de l'Estatut.   "El nostre grup no pot participar d'aquesta ponència conjunta en contra dels serveis jurídics", ha subratllat el diputat socialista Òscar Ordeig. En una línia molt similar, el diputat del PPC Alejandro Fernández ha criticat que JxSí i la CUP "no només han decidit no respectar legalitat espanyola, sinó tampoc respectar la legalitat catalana". Des de Catalunya Sí Que Es Pot, Joan Coscubiela ha considerat "legítim" que els partits independentistes pretenguin impulsar una llei de l'administració tributària catalana, però ha rebutjat que es vulgui fer copartícip a la resta de partits. "Nosaltres no ens podem posar a redactar una proposició de llei amb un objectiu que no compartim", ha afegit.  Cap dels grups de l'oposició –excepte la CUP- ha nomenat ponent, un fet que han lamentat des de JxSí i la CUP. La diputada cupaire Eulàlia Reguant els ha encoratjat a participar en les ponències i ha afirmat que estan "oberts al debat i al diàleg". La mateixa petició ha fet Roger Torrent (JxSí), a qui no preocupa la reacció que pugui tenir el TC després de la constitució de la ponència. Els ponents de les altres dues lleis de 'desconnexió' seran nomenats els propers dies, quan es reuneixin la comissió de Treball, responsable de la llei de protecció social (seguretat social catalana) i la comissió de Governació, que albergarà el debat sobre la llei de règim jurídic català (transitorietat jurídica). JxSí i la CUP ja han decidit els noms. A la ponència de règim jurídic, els diputats de JxSí Lluís Corominas i Marta Rovira treballaran amb Benet Salellas i Gabriela Serra de la CUP. A la de protecció social els cupaires Mireia Vehí i Albert Botran debatran amb Chakir el Homrani i Natàlia Figueras de JxSí.

Summary: JxSí i la CUP nomenen  els ponents de la llei de l’administració tributària, la primera de les tres lleis de desconnexió


La multinacional del sector de les piscines Fluidra i el seu competidor nord-americà Zodiac Pool Solutions han fet efectiva la fusió que van anunciar el passat mes de novembre. La nova companyia combinada conservarà el nom Fluidra i seguirà cotitzant en el mercat de valors espanyol. Les magnituds de la nova Fluidra seran unes vendes i Ebitda d'aproximadament 1.300 MEUR i 2010 MEUR, respectivament. Així mateix, l'empresa sumarà un valor de 35 MEUR en sinergies de costos d'explotació, que s'hauran materialitzat completament el 2020. Fonts de l'empresa han indicat que la nova societat està ben posicionada per créixer gràcies a la seva cartera de marques altament reconegudes, a la seva àmplia gamma de productes i a la seva presència mundial en més de 45 països. La seu global de Fluidra es mantindrà a Sabadell. Eloi Planes, fins ara president executiu de Fluidra, ocuparà el càrrec de president executiu del seu consell d'administració, mentre que l'antic CEO de Zodiac, Bruce Brooks, serà el CEO de la nova companyia. "El tancament de la nostra fusió amb Zodiac ens situa com un líder en el mercat global de piscines. Junts, comptem amb les marques més reconegudes, amb una àmplia cartera de solucions i productes innovadors, així com amb una sòlida posició financera que ens permet crear valor per a tots els nostres stakeholders: clients, accionistes i empleats", ha comentat Planes. Per la seva banda, Brooks ha afirmat que està "impacient per treballar i crear una empresa que es desmarqui de la resta".  En el marc de l'aprovació de l'operació per la Comissió Europea, Fluidra es desprendrà de la seva unitat Aquatron. Aquest fabricant israelià especialitzat en robots netejafons per a piscines i amb distribució principalment a Europa representa aproximadament un 2% de les vendes i l'Ebitda combinats de l'empresa. Aquesta desinversió no implica cap modificació en la lògica estratègica de la fusió, i Fluidra mantindrà una forta presència global en la categoria de neteja automàtica de piscines, que inclou netejafons de pressió, succió i robots.

Summary: Fluidra fa efectiva la seva fusió amb la companyia nord-americana Zodiac Pool Solutions


L'Hospital de la Vall d'Hebron ha començat a realitzar proves genètiques als familiars dels desapareguts de la Guerra Civil i el Franquisme per poder identificar les seves restes. En les dues darreres setmanes, equips especialistes han agafat mostres de la mucosa bucal a una vuitantena de persones d'edat avançada a Barcelona. La majoria són germans o fills de les víctimes ja que es prioritza la recollida d'ADN dels familiars de primera línia de consanguinitat. El programa desplegat pel Govern ha citat més de 1.100 persones perquè es facin aquestes proves a les quatre demarcacions catalanes. Els perfils genètics que s'obtinguin s'encreuaran amb les mostres de les restes trobades en fosses i en superfície, així com amb les que apareguin en un futur. Es calcula que hi ha uns 4.900 desapareguts a Catalunya. La Isabel Domènech, de 79 anys i resident a Santa Coloma de Gramenet (Barcelonès), tenia dos anys quan el seu pare va morir a les acaballes de la Guerra Civil. Això és tot el que sap d'ell i, des de fa anys, busca on són les seves restes. Per això, no ha dubtat a acudir aquest dimarts a l'Hospital Vall d'Hebron, on l'han citada per fer-li una prova genètica que consisteix en recollida de saliva. La mostra obtinguda es pot conservar a temperatura ambient durant uns vint anys.    Amb tot, l'objectiu del programa -desplegat coordinadament pels departaments d'Exteriors, Salut i Justícia- és donar resposta a casos com el de la Isabel de manera "urgent", tal i com indica el cap de Genètica de la Vall d'Hebron, Eduardo Tizzano. "El gran desafiament és que els familiars siguin testimonis de la identificació i que trobin els desapareguts en vida", ha explicat. "Arribem tard però arribem. 80 anys des de la Guerra Civil i 40 anys després del restabliment de la democràcia, és una assignatura pendent i un dret de les famílies trobar els seus éssers estimats", ha afegit la directora general de Relacions Institucionals, Carme Garcia.   En aquest sentit, la Isabel reivindica el dret a conèixer on són les restes del seu pare: "és el mínim que demanem". Diu que no perd l'esperança de poder esbrinar-ho però reconeix que serà difícil. "No vull morir sense saber-ho", exclama.    A Catalunya, hi ha més de 5.000 persones que busquen desapareguts durant la Guerra Civil i el Franquisme registrades al cens oficial creat per la Generalitat l'any 2003. Al llarg del mes de novembre, el Departament d'Afers Exteriors –que gestiona l'àmbit de la memòria històrica- ha ofert a més d'un miler de familiars el servei d'extracció de mostres, que ha de servir per ordenar i classificar els perfils genètics i, a posteriori, encreuar-los amb les dades de les restes òssies ja identificades. Com la Isabel, Joan Anton Gallardo, natural de Caniles (Granada) i que viu a Palafolls (Maresme), també confia poder trobar les restes del seu pare, Manuel Gallardo, per donar-li "una sepultura digna". L'home va marxar al front quan ell tenia quatre anys i malgrat portar onze anys cercant informacio l'únic que saben és que "el van matar entre Girona i Figueres" a finals de la Guerra Civil.    La Rosa Cirera, de 80 anys i nascuda a Claravalls (Urgell), també s'ha sotmès a la prova d'identificació genètica perquè vol saber on roman el seu pare, Domingo Cirera, que hauria mort a la Batalla de l'Ebre cap al 1938, quan ella tenia poc més de dos anys. Recorda que els seus familiars van intentar saber aleshores alguna cosa sobre què havia passat però no ho van aconseguir.   Criteris per realitzar les proves   La previsió dels responsables del programa és extreure unes 50 mostres biològiques als familiars cada setmana. Es prioritzaran les persones de major edat, l'ordre d'inscripció al cens i la dispersió en el territori. A més, es tindrà en compte que els familiars de primer grau –germans, fills i néts, en aquest ordre- són els que aporten informació genètica més "eficaç" per a la posterior identificació.    Tot i això, també es realitzen proves als familiars que no són de primer grau. És el cas del Jesús Andreu Palomo, de 57 anys, nebot d'un dels desapareguts a la zona de Mollerussa (Pla d'Urgell). Segons ha explicat, el seu pare va iniciar fa deu anys el procés de cerca del seu germà, Vicenç Andreu Gallen, però va morir abans de fer-se la prova. Ara, ell vol continuar el procés per complir la seva voluntat. "Les restes no s'han volatilitzat, estan en algun lloc i s'ha de saber", ha expressat.    Obertura de fosses   A més de les mostres genètiques dels familiars, el programa necessita dades de les restes dels desapareguts. Fins al moment, han acotat prop d'un centenar d'aquestes restes òssies. La majoria es troben al Memorial de les Camposines, a La Fatarella, on la Generalitat té previst seguir fent identificacions. Per ampliar la informació, resulta fonamental l'obertura de noves fosses comunes. Actualment, n'hi ha 380 registrades, de les quals 166 són confirmades i 214m probables. L'objectiu del Govern és obrir-ne "el màxim possible" al llarg de l'any que ve, tal i com ha indicat Garcia. El procés d'identificació dels desapareguts és llarg i laboriós, i el resultat dependrà de les restes que es vagin obtenint. Les proves d’encreauament entre les dues bases de dades seran progressives, de manera que els resultats s'aniran obtenint de forma gradual, segons ha avisat el departament d'Exteriors.

Summary: Comencen a fer proves genètiques als familiars dels desapareguts de la Guerra Civil i el Franquisme


Maties Serracant, tinent d'alcalde de Territori i Sostenibilitat de Sabadell, ha insistit que la cessió de Cal Balsach al l'entitat El Tallaret es va fer amb "transparència" i d'acord amb una moció aprovada per unanimitat per totes les forces polítiques amb representació al ple en el mandat anterior. Serracant, que compareix aquest dimecres al Jutjat d'Instrucció número 2 de Sabadell per un presumpte delicte de tràfic d'influències juntament amb tres tècnics municipals, ha remarcat que no va existir cap "favoritisme" en el procés, tal i com va insinuar el portaveu del PSC, Josep Ayuso, que va ser qui va portar el cas als tribunals el maig de 2016. El tinent d'alcalde sabadellenc ha estat acompanyat per un centenar de persones a l'entrada dels Jutjats de Sabadell que han expressat el seu suport amb pancartes i cartells en que es podien llegir missatges com "no podran amb la gent honesta". També hi ha acudit la resta de regidors de La Crida per Sabadell i l'alcalde de Cerdanyola del Vallès, Carles Escolà.  Just abans de comparèixer davant el jutge, Maties Serracant, ha declarat que el govern de Sabadell el que va fer va ser "tirar endavant un acord de ple unànime" que van presentar tots els grups municipals el mandat anterior i que tenia per objectiu "donar servei a un espai de la ciutat abandonat per una entitat o conjunt d'entitats que feia molts anys que ho reivindicava". En aquesta línia ha advertit que "aquesta no és una decisió de Maties Serracant, ni de La Crida, ni un acte de favoritisme perquè respon a la voluntat unànime del ple".   Serrancant ha assegurat que es va procedir de la manera en què els tècnics municipals van recomanar, per la qual cosa es mostra segur que ell i el govern local van actuar de forma correcte. "Estem convençuts que aquesta era la millor manera de tirar endavant la cessió d'aquest espai ciutadà", ha apuntat el regidor que ha dit que es va fer el que era "millor per la ciutat".  El tinent d'alcalde ha aprofitat per expressar el seu suport als tècnics municipals que aquest dimecres també han de declarar davant el jutge. "Tornarem a donar explicacions avui als jutjats i ho farem amb transparència com sempre ha fet La Crida i sense voluntat d'amagar res", ha assegurat.  Els antecedents El portaveu del PSC, Josep Ayuso, va presentar una denúncia contra Maties Serracant el mes de maig de 2016 en considerar que existien irregularitats en el procés de cessió de Cal Balsach a El Tallaret. El socialista apuntava que no s'havia dut a terme la modificació del Pla General Urbanístic que plantejava la moció que es va aprovar el mes de febrer de 2015 perquè en aquest espai s'hi poguessin dur a terme usos associatius.  Això va provocar la renúncia temporal de Serracant al càrrec. Fa dues setmanes el PSC va anunciar que feia un pas al costat i retirava la demanda. Amb tot el procés segueix endavant perquè existeix una altra denúncia en la mateixa direcció que va presentar una empleada municipal.  L'alcalde expressa el seu suport a Serracant Per la seva banda, l'alcalde de Sabadell, Juli Fernàndez, ha manifestat el seu suport a Maties Serracant i ha lamentat que "una denúncia política sobre una qüestió d'interpretació administrativa" hagi tingut repercussions negatives en el govern local i en l'equip tècnic de la regidoria d'Urbanisme. "Aquesta situació va fer que durant sis mesos renunciéssim a un dels millors actius del nostre govern municipal", ha assegurat Fernàndez que ha indicat que el fet que el PSC anunciés fa dues setmanes que retirava la denuncia contra Serracant per aquest cas no canvia les coses. "Serracant continua amb aquest tràmit que el PSC va voler iniciar i que ara ha volgut corregir a mitges, perquè no és cap correcció ja que els sis mesos sense aquest talent i l'afectació pel tinent d'alcalde i pel personal tècnic segueix existint”, ha considerat el batlle.

Summary: Maties Serracant reitera que la cessió de Cal Balsach es va fer amb "transparència" just abans de declarar davant el jutge


Lleida acollirà l'estrena a Catalunya de la gira commemorativa del 50 aniversari de 'Cabaret, el Musical'. Després de l'èxit assolit al Teatre Rialto de Madrid, amb més de 200.000 espectadors, l'espectacle es podrà veure a la Llotja de Lleida, en set funcions, del 13 al 16 d'octubre. Aquesta nova producció de la versió original estrenada a Broadway, adaptada i dirigida per Jaime Azpilicueta, ha estat escollida com el Millor Musical a Madrid en 2015/16 en la novena edició dels Premis del Teatre Musical, en la qual cabaret va guanyar 8 de les 15 categories premiades.  Cabaret, amb algunes de les cançons més emblemàtiques de la història dels musicals - Willkomen, Cabaret, Money Money -  està considerat com una de les obres mestres del teatre musical de tots els temps, per la seva intensitat dramàtica, la profunditat dels personatges i la qualitat de la seva partitura. L'any 1972 es va traslladar a la gran pantalla dirigida per Bob Fosse, i va rebre vuit premis Oscar, dotze Premis Tony, tres Premis Olivier i tres Premis Drama Desk. Cabaret s'ha representat en més de 50 països i traduït a més de 30 idiomes.

Summary: Lleida acull l'estrena a Catalunya de la gira commemorativa dels 50 anys de 'Cabaret, el Musical'


Un home de 89 anys va morir atropellat aquest dissabte al vespre a la C-26 a Castelló de Farfanya (Noguera), segons ha informat el Servei Català de Trànsit (SCT). L’avís del sinistre es va rebre a les 20.52 hores al quilòmetre 16,4 de la C-26, a tocar dels Magatzems de Salanenca. Per causes que encara s’estan investigant un tot terreny va atropellar mortalment un vianant, P. O. C., de 89 anys i veí de la mateixa població de Castelló de Farfanya. Arran de l’accident, es van activar sis patrulles dels Mossos d’Esquadra, dues dotacions dels Bombers de la Generalitat i dues ambulàncies del Sistema d’Emergències Mèdiques (SEM).

Summary: Mor un home de 89 anys atropellat per un tot terreny a Castelló de Farfanya (Noguera)


El secretari d'Economia de la Generalitat, el republicà Pere Aragonès, ha explicat aquest dijous que, des d'ara i fins a la qüestió de confiança del setembre, "s'obriran canals de conversa amb la CUP i amb altres forces polítiques que s'hi vulguin afegir". "No renunciarem al nostre compromís per posar el país a les portes de la independència i mirarem totes les eines i camins que tenim", ha dit en una entrevista a TV3. El republicà ha assegurat que si no és possible obtenir una "majoria operativa" amb la CUP que faci possible el procés, es buscarà "fer la majoria d'una altra manera". Aragonès ha recordat que hi ha ciutadans independentistes que no van votar Junts pel sí o la CUP però que "tenen esperances en aquest procés d'independència".   Aragonès ha manifestat que, durant els propers tres mesos abans de la qüestió de confiança al president Carles Puigdemont, "hi haurà d'haver reflexions per part del Govern, d'altres grups parlamentaris i especialment per part de la CUP". El secretari d'Economia ha lamentat que ara mateix, "per la posició de la CUP", la majoria independentista "no és operativa". "Nosaltres la volem fer operativa". I la millor manera d'aconseguir-ho, defensa Aragonès, és la qüestió de confiança.  El secretari d'Economia, que ha manifestat que com més àmplia sigui la majoria cap a la independència millor, considera que "el més desitjable seria que els 72 diputats que vam començar amb aquest compromís continuéssim" i a partir d'aquí "que s'hi afegeixin els que vulguin". "Tenim setmanes per endavant per parlar-ne, per acostar posicions i desfer malentesos", ha subratllat.  Aragonès ha remarcat que el Govern no renunciarà al "full de ruta" cap a la independència. "Si en els termes que estava plantejat no hi ha suficient unitat política no hi renunciarem, i ho farem en les condicions que ens trobem. En cap cas tirarem la tovallola ", ha dit. Aragonès ha lamentat que la CUP "s'hagi desplaçat del seu compromís" amb Junts pel Sí, en el sentit que per fer la independència, "necessites una mica d'estabilitat" per dur-la a terme.  "Hi ha marge" per ampliar despesa, però és més complicat Aragonès ha detallat que la pròrroga del pressupost implicarà que no es podran fer noves inversions, "només les que estan acordades prèviament en acords plurianuals". "Fer programes nous serà molt i molt complicat". Tot i això, ha manifestat que "hi ha marge" per "rascar recursos com sigui de la pròrroga".  Així, per exemple, caldrà buscar una altra via perquè el Parlament autoritzi el Govern a pagar una part pendent de la paga extra del 2012, ara que està "avançant molt bé la negociació amb els sindicats", sobre la qual Aragonès és "molt optimista". D'altra banda, el republicà també ha recordat que és "urgent fer noves convocatòries d'oposicions de mossos i de bombers", cosa que estava prevista en el projecte de pressupostos. Aragonès ha manifestat que "el Govern no queda parat" des d'ara i fins a la qüestió de confiança del setembre.  "Incomoditat de la CUP" per fer el procés de la mà de Convergència  Aragonès ha assenyalat que el veto de la CUP als pressupostos respon més aviat a "un posicionament polític de la CUP d'agafar distància amb el Govern". "Entenc que hi ha una incomoditat de la CUP per fer aquest procés de la mà de Convergència Democràtica, però potser la incomoditat podria ser a la inversa", ha insinuat sense entrar en més detalls.   Aragonès ha explicat que la CUP buscava "no tenir cap contradicció ideològica", però ha manifestat que "les contradiccions ideològiques són inherents a les transversalitats del procés, les hem d'assumir i la CUP ho ha d'entendre".  El secretari d'Economia ha avançat que, de cara al pressupost del 2017 que es començarà a forjar des del punt de vista tècnic properament, li agradaria tenir el suport de la CUP. "Però tampoc som ingenus, el que no farem és tornar a repetir una negociació sense cap garantia complementària i que a última hora no hi donin suport. La qüestió de confiança vol evitar això, i és una molt bona decisió del president".

Summary: Aragonès diu que es buscarà una "majoria operativa" cap a la independència "d'una altra manera" si amb la CUP no és possible


El grup del PP al Congrés ha presentat una iniciativa per demanar al govern espanyol que envïi un reforç de policies espanyols i guàrdies civils a Barcelona per "fer front a la crisi de seguretat" que el PP assegura que viu la ciutat comtal. Els populars volen que la proposició no de llei es debati al ple del Congrés i culpen l'alcaldessa, Ada Colau, d'haver "disparat" els índexs de criminalitat amb la seva gestió i de negar la situació. Al text, el PP proposa que aquest "reforç" treballi i col·labori "temporalment" amb els Mossos i la Guàrdia Urbana per "garantir de manera immediata" la seguretat a Barcelona. A més, reclama dotar de més mitjans personals i humans la Guàrdia Urbana i avança que donarà suport a les iniciatives per millorar la resposta davant els delinqüents multireincidents, i esmenta directament els "problemes" que es poden produir al voltant dels centres d'acollida de menors.

Summary: El PP demana a Sánchez que enviï a Barcelona un reforç de guàrdies civils i policies davant "la crisi de seguretat"


Munté creu que el Tribunal d’Estrasburg “dona més arguments” al procés i a la defensa dels jutjats i els condemnats sobiranistes  ACN Barcelona.-La portaveu del Govern, Neus Munté, ha considerat aquest dimarts que la sentència del Tribunal Europeu de Drets Humans d’Estrasburg contra el govern espanyol per haver inhabilitat en el seu dia el que fos president del parlament basc, Juan María Atutxa, és una “vergonya des del punt de vista democràtic”. “Defineix perfectament perquè l’Estat està a la cua dels rànquings de transparència i seguretat jurídica. Hi ha molta presa i molta afició a la querella però després Europa dona un toc d’atenció”, ha comentat en roda de premsa en ser preguntada per la sentència. Munté ha recordat que aquest “no és el primer cop que el Tribunal d’Estrasburg treu els colors a l’Estat espanyol per les seves pràctiques poc transparents i poc garantistes” i ha considerat que la decisió judicial és “un avís molt clar per als que recorren constantment a les querelles”, perquè creu que les institucions europees són “contundents a l’hora de criticar i condemnar” el que fa l’Estat. Neus Munté ha explicat que el Govern interpreta la sentencia d’Estrasburg com una “condemna clara i inequívoca a la deriva de l’Estat, la manca d’independència judicial i la falta de garanties dels encausats” en determinats processos amb rerefons polític, com ho serien el d’Atutxa en aquell moment o ara el del 9-N i els iniciats contra la Mesa del Parlament o el Departament de Governació.  “Estem convençuts d ela bondat del que fem, de la força del plantejament, de tractar-ho des del diàleg, la negociació i l’acord. I de la mateixa manera que nosaltres hem condemnat la deriva antidemocràtica i la persecució de càrrecs per promoure debats, la condemna d’Estrasburg va en aquesta mateixa línia”, ha sentenciat la portaveu del Govern, que creu, a més, que la decisió del tribunal europeu “dona més arguments al procés i a la defensa de totes les persones jutjades i condemnades pels tribunals espanyols” per causes relacionades amb el 9-N i el sobiranisme.  La portaveu ha volgut felicitat Atutxa per la sentència i ha mostrat “tot el suport” del Govern, però tot i això ha explicat que ningú a l’executiu ha plantejat convidar-lo a cap acte ni es preveu cap acció concreta al respecte. Amb tot, Munté ha afegit que la sentència evidencia “un contrast molt preocupant entre Estrasburg i la Fiscalia espanyola, o el que és el mateix,  entre la justícia europea i l’espanyola”.

Summary: El Govern veu la sentència d’Atutxa com una “vergonya” democràtica i un “avís als que recorren a les querelles”


Un centenar de persones s'han concentrat aquest dimarts a les vuit del vespre davant l'Ajuntament de Salt (Gironès) per rebutjar l'agressió LGTBI-fòbica a una persona no binària a la població. Durant l'acte organitzat per diferents entitats han llegit un manifest de solidaritat amb l'agredida i per reclamar lleis que reconeguin "el dret a l'autodeterminació de la identitat sexual i a l'expressió de gènere": "No ens faran callar, continuem existint i sortint cada dia de la foscor dels seus armaris resclosits". Els Mossos d'Esquadra van detenir el 19 d'agost un home de 21 anys i una menor per l'agressió i intent de robatori i els col·lectius LGTBI esperen que es faci justícia.

Summary: Un centenar de persones es concentren a Salt per rebutjar l'agressió LGTBI-fòbica: "No ens faran callar"


"Tarragona recuperarà la plaça Corsini com un espai polivalent i diàfan, un lloc de convivència entre el mercat, la ciutadania i la restauració, i on també hi tindran cabuda les activitats artístiques i culturals, especialment els caps de setmana, com poden ser exposicions, fires o concerts de petit format”. Aquesta és l'explicació que ha donat la consellera de Comerç de l'Ajuntament de Tarragona i presidenta d’Espimsa, Elvira Ferrando, a més de recordar que també s’hi ubicarà el mercadet els dimarts i dijous. Tot plegat serà quan acabin les obres de remodelació del Mercat Central i se suprimeixi la carpa provisional. Així, el disseny de la plaça s'adaptarà a l’entorn i a les necessites tècniques dels serveis, ha detallat Ferrando. Al centre de la plaça s’instal·larà l’antic fanal restaurat amb el seient rodó i en un lateral es col·locarà una font d’aigua model Tarragona. Hi haurà tres bancs i sis torretes amb arbres en forma lineal, "cosa que permetrà mantenir l’estètica de la plaça i els seus usos, intentant així atendre la petició d’una plaça més amable", ha explicat la regidora. Ferrando també ha dit que s’està estudiant amb els veïns de la zona la possibilitat d’instal·lar una petita pèrgola amb ombra que fos compatible amb el mercadet.

Summary: La plaça Corsini de Tarragona serà un espai polivalent que acollirà diferents activitats


L'Índex de Preus al Consum (IPC) a les comarques de Tarragona i Ebre va baixar tres dècimes a l'agost i es va situar en el -0,1%, segons ha informat aquest divendres l'Institut Nacional d'Estadística (INE). Així, la taxa indica una caiguda dels preus respecte a l'agost del 2018. Pel que fa a la variació mensual, va ser del -0,1%. Per productes, destaca l'augment del 2,1% dels preus de restaurants i hotels, mentre que es van reduir un 3,6% els preus d'habitatge, aigua, electricitat, gas i altres combustibles i de l'1,2% els relacionats amb mobles i articles de la llar. A Catalunya, l'IPC es va situar en el 0,6% a l'agost, set dècimes per sobre de Tarragona i Ebre.

Summary: L'IPC baixa tres dècimes a l'agost a Tarragona i Ebre i se situa en el -0,1%


L'activista de les Terres de l'Ebre Rai López farà una marxa a peu fins al Parlament Europeu "per denunciar el judici polític" al procés independentista català i "per exigir la implementació de la República Catalana" o la celebració d'un nou referèndum avalat per Europa. El 24 de març començarà el trajecte a Cervera de la Marenda, a la Catalunya del Nord, i té previst fer recorreguts diaris d'uns trenta quilòmetres. Durant un mes, la ruta farà aturades per les principals ciutats del cor d'Europa, "prioritzant aquelles que han tingut una simbologia especial a llarg de la història catalana". El recorregut final que s'ha previst és de mil dos-cents quilòmetres. López anima altres persones a sumar-s'hi per demostrar "la unitat" de l'independentisme.   En la planificació, López preveu arribar a París per Setmana Santa i d'allí anar a la Casa de la República, a Waterloo, Bélgica, on confia ser rebut pel president Carles Puigdemont i la resta de consellers exiliats. La darrera part del viatge es farà cap al Parlament Europeu, on preveu quedar-se "indefinidament" fins que es compleixin les demandes d'aquesta marxa reivindicativa, la implementació efectiva de la República Catalana i la validació del resultat del referèndum de l'1-O, la convocatòria d'un nou referèndum avalat per Europa, i la intervenció del Tribunal de Drets Humans d'Estrasburg en el judici al procés. L'activista ebrenc fa una crida a acompanyar-lo en aquesta marxa a tothom qui ho vulgui, per trams o completa. Segons explica en un comunicat, algunes persones ja s'han sumat a la iniciativa.

Summary: Un activista ebrenc farà una marxa reivindicativa a peu entre la Catalunya del Nord i el Parlament Europeu


La Ponència Ambiental del Departament de Territori i Sostenibilitat ha desestimat l'avantprojecte de central eòlica la Mola, a cavall entre els termes municipals del Perelló i Tortosa. La multinacional portuguesa EDP pretenia instal·lar-hi sis aerogeneradors de 115 metres d'altura de boixa amb una potència de 5 MW cadascun a l'entorn del coll de la Mola i l'antic poblat medieval de Fullola. L'anunci d'aquesta central va mobilitzar els veïns, que van crear la plataforma Salvem Torrefullola i La Mola per lluitar contra la seva aprovació i amb l'objectiu de presentar al·legacions pels efectes que tindria sobre la fauna protegida, el paisatge a més d'agreujar la massificació eòlica al territori. El col·lectiu s'oposa també a dos avantprojectes més que afecten aquesta mateixa zona, i que s'estenen per altres indrets del terme municipal del Perelló, actualment encara en tramitació per part de la Ponència Ambiental. Es tracta de les centrals de la Serra de la Creu 3 i 4, cadascuna d'elles amb nou aerogeneradors, de 121 metres d'altura, i una potència de 49,4 MW.

Summary: La Generalitat desestima la instal·lació d'una central eòlica a la Mola, entre el Perelló i Tortosa


L'alcalde de Moià, Dionís Guiteras (ERC), s'ha negat a declarar aquest divendres al migdia davant la fiscalia de Manresa per haver signat el decret de suport al referèndum de l'1-O. Guiteras ha entrat per la porta dels jutjats quan faltaven pocs minuts per les 12 del migdia, completament sol. Normalment, quan una persona no declara, la compareixença dura pocs minuts. En el cas de Guiteras, però, el tràmit s'ha allargat ben bé uns tres quarts d'hora perquè el batlle s'ha presentat davant el fiscal sense un advocat, i n'han hagut de trucar un perquè hi acudís. A la sortida dels jutjats, Dionís Guiteras ha carregat contra declaracions dels alcaldes davant la fiscalia: "Crec que tot plegat és una pèrdua de temps i recursos públics". Segons ha criticat,, la fiscalia està actuant "sense cap manament d'un jutge i, a més, es tracta d'una causa que ja està essent investigada". L'alcalde de Moià ha agraït el suport que li han fet arribar els veïns i la ciutadania en general, però els ha animat a no anar més als jutjats "perquè ara cal descansar i agafar forces, ens esperen unes setmanes difícils".

Summary: L'alcalde de Moià es nega a declarar davant la fiscalia perquè "és una pèrdua de temps i recursos públics"


Els Mossos d'Esquadra han obert una investigació després que aquest divendres a les vuit del matí hagin rebut l'avís que hi havia un home mort al Canal d'Urgell a l'alçada d'Arbeca (Garrigues). Segons la policia, l'home era d'edat avançada i el cos estava surant a la superfície del canal. Una vegada s'ha retirat el cadàver han pogut comprovar que els primers indicis apunten a què no portava gaires hores a l'aigua. En aquest sentit, també han constatat que el cos no presenta senyals aparents de violència.

Summary: Els mossos obren una investigació per la troballa d'un home mort al Canal d'Urgell a Arbeca


La Casa de la Democràcia i els Drets Humans de Berlín acull des d'aquest dijous una exposició sobre l'obra de Santiago Sierra 'Presos polítics a l'Espanya contemporània', un conjunt de fotografies pixelades de presos que l'artista considera polítics censurada per la fira Arco del 2018 i adquirida després per l'empresari català Tatxo Benet. L'exposició serà inaugurada pel diputat del Parlament alemany per Die Linke Andrej Hunko. Segons Sierra, el recurs a la reclusió penitenciària és un "indicador del fracàs i la impotència" de les societats per construir un àmbit de convivència "saludable". Entre els fotografiats hi ha l'exvicepresident del Govern Oriol Junqueras, l'expresident de l'ANC Jordi Sànchez i el president d'Òmnium Cultural, Jordi Cuixart. L'exposició i el programa d'activitats que l'acompanyen són una cooperació entre ANC-Berlín i la Casa de la Democràcia i els Drets Humans de Berlín.

Summary: L'obra de Santiago Sierra 'Presos polítics a l'Espanya contemporània' arriba a Berlín


L'alcaldessa de Barcelona, Ada Colau, i el president del grup municipal d'ERC, Ernest Maragall, han mantingut una reunió per escenificar que s'ha arribat a un "principi d'acord" en les negociacions sobre el pressupost municipal pel 2020, que esperen tancar la setmana vinent. Ambdós han destacat que si es tanca l'acord els pressupostos municipals arribaran per primera vegada als 3000 milions d'euros després de pactar aquest divendres 100 milions d'euros per habitatge, rehabilitació d'edificis i emergència climàtica. Aquesta ha estat la "peça clau" que ha permès "desencallar l'acord", segons Colau. "No és el nostre pressupost però serà un gran pressupost si aconseguim completar tota la feina que queda", ha indicat Maragall. Maragall ha estat el primer a comparèixer després de la trobada per anunciar una "bona notícia per a la ciutat, coherent amb la nostra intenció des del principi de mandat", ha exposat. D'aquesta manera ha confiat en que els comptes s'aprovaran a la comissió d'economia de la setmana vinent i al plenari del mes de gener. Els 100 nous milions d'euros que han desencallat les negociacions han de servir per "posar els pressupostos al límit del que avui ens permeten els marcs legals vigents" i que "encotilla i empresona" el finançament local de les ciutats, ha dit Maragall. "Les inversions fins ara suposaven un 14% del pressupost, i si s'aproven les noves condicions estarem en el 18%", ha afegit. Les claus del principi d'acord El líder d'ERC a Barcelona ha destacat també "dos grans objectius" respecte l'educació i l'ocupació. Ha anunciat que s'ha acordat activar un grup de treball que en tres mesos haurà de definir un pla d'actuació concret respecte l'educació dels zero a tres anys. Pel que fa a l'ocupació ha explicat que es treballarà en l'ocupabilitat, la formació professional i la relació de la formació i el treball. Un dels principals elements que queden per acabar de treballar la setmana vinent abans de tancar l'acord és el Pla d'Inversió Municipal (PIM) que ha de concretar les inversions per a cada barri, ha indicat Maragall. L'austeritat és "el contrari" del que cal L'alcaldessa ha comparegut després de Maragall per posar en valor el principi d'acord que suposa els 100 milions més d'inversió perquè "el marc pressupostari de l'austeritat és el contrari" del que considera que la ciutat necessita. Colau ha manifestat que "cal que les institucions funcionin i aprovin pressupostos" i que així ho han defensat "tant per Barcelona com per Catalunya i la resta de l'estat". En aquest sentit, ha dit que la negociació amb Maragall s'han centrat en els pressupostos de Barcelona, però ha destacat que el seu grup ha "intensificat les converses" perquè hi hagi també pressupostos a la Generalitat. "Nosaltres hem treballat per nosaltres mateixos, però sabem que per tirar endavant aquests pressupostos de la ciutat no només seria bo genèricament sinó que hi ha una exigència concreta que contingui els elements que faran possibles els nostres", ha afegit.  Tant Colau com Maragall han posat en valor la feina dels dos encarregats de liderar les converses, el regidor dels comuns Jordi Martí i el regidor republicà Jordi Castellana. Ambdós s'han mostrat oberts a que altres grups municipals com Junts per Catalunya es sumin a l'acord pels pressupostos. JxCat seguirà negociant Per la seva banda, la Presidenta del Grup municipal de Junts per Catalunya, Elsa Artadi, ha destacat que tenen converses pels pressupostos amb el govern municipal "de manera discreta, però diligent" en concret "per generar ocupació de qualitat" i "en la lluita contra l'emergència climàtica". Artadi ha indicat que "evidentment estan vinculats" els pressupostos de Barcelona i els de Catalunya i ha afegit que "si s'estableixen espais de treball i de confiança és més fàcil arribar a acords". Ha dit que comparteixen calendari i que "alguns ingressos del pressupost del l'Ajuntament depenen del de la Generalitat, com l'impost turístic o les aportacions als Consorcis, però això no vol dir que un estigui supeditat a l'altre". Ciutadans ha tancat qualsevol possibilitat d'arribar a un acord. La líder de Ciutadans a Barcelona, Luz Guilarte, ha dit que "aquest pressupost forma part d'un lot de negociació entre el PSC, els comuns i els partits independentistes" on considera que també s'estan tractant els pressupostos de la Generalitat i els de l'Estat.

Summary: Colau i Maragall escenifiquen un "principi d'acord" per als pressupostos i esperen completar la feina la setmana vinent


L'Associació Catalana de Víctimes d'Organitzacions Terroristes (ACVOT) ha organitzat un acte alternatiu en record dels atemptats del 17A perquè que se senten "oblidats" per part dels poders polítics i acusen l'Ajuntament de Barcelona i la Generalitat de no haver comptat amb ells per a l'acte oficial. El president de l'entitat, José Vargas, ha acusat també al ministre de l'Interior, Fernando Grande Marlaska, de "no tenir vergonya" per no haver-los acompanyat a la commemoració i ha assegurat que per aconseguir la unitat entre les víctimes cal que "deixin de manipular-les". L'acte ha començat amb la lectura d'un manifest en diversos idiomes on les víctimes han reclamat ser recordades. Després s'ha fet una ofrena floral, una cantant ha interpretat d'Ave Maria i s'ha fet un minut de silenci. Entre els assistents, hi havia de l'ex delegat del govern espanyol a Catalunya, Enric Millo, representants del PP, Cs, Vox i membres dels diferents cossos de seguretat. Acte alternatiu per commemorar els atemptats del 17-A a Barcelona. L'Associació Catalana de Víctimes d'Organitzacions Terroristes (ACVOT) ha volgut desmarcar-se de la celebració oficial que s'ha fet només un metres més avall –just al punt on va impactar la furgoneta-, a Canaletes.  El president de l'entitat, José Vargas, ha assegurat que la decisió es deu al fet que "l'Ajuntament i la Generalitat" no han "comptat" amb ells per a l'acte oficial com, afirma, ja va passar en el primer aniversari. Vargas ha dit també que ells han convidat a tothom i que no consideren que el seu sigui un acte "polititzat" sinó al contrari: "els polítics han anat al de baix".  El representant de l'associació també ha acusat al ministre de l'Interior, Fernando Grande-Marlaska, de "no tenir vergonya" per no assistir a la seva commemoració i ha dit que per aconseguir que les víctimes estiguin unides, cal que "deixin de manipular-les".  Manifest en diversos idiomes L'acte commemoratiu ha començat amb la lectura d'un manifest on des de l'entitat han reclamat ser recordats i han acusat als poders públics de tenir-los en "l'oblit i la marginalitat". "Els únics culpables són els terroristes", han afirmat en un discurs que han llegit en castellà, català, anglès i francès.  Al text, també s'han preguntat en quin país volem viure: "en un on prevalguin els valors constitucionals o, per contra, en un on els nostres drets i llibertats quedin en paper mullat?". En aquest sentit, han reivindicat que no volen "estar condemnats a la indefensió" i han reclamat "la memòria, el record i la justícia" que mereixen.  Ofrena floral en record dels atemptats Després de la lectura del manifest, representants de l'entitat, polítics i membres dels cossos de seguretat han fet una ofrena floral en aquest punt i després una cantant ha interpretat l'Ave Maria. Finalment, els congregats han fet un minut de silenci en record de les víctimes.  Entre els assistents, hi havia l'ex delegat del govern espanyol a Catalunya, Enric Millo, membre de VOX, el PP, Cs, dels Mossos d'Esquadra, Policia Nacional, Guàrdia Civil i Guàrdia Urbana, entre d'altres.

Summary: L'associació de víctimes del terrorisme acusa els poders polítics de tenir-los en "l'oblit" a l'acte alternatiu del 17-A


El sindicat CCOO ha advertit aquest dijous que augmenta la "crispació i la indignació" de la plantilla de Caixabank amb l'ERO plantejat per l'empresa, que preveu la reducció de 2.157 llocs de treball. En un comunicat, el sindicat exigeix que s'eliminin de la negociació les sortides i la mobilitat forçoses, i que es plantegin "condicions econòmiques acceptables". CCOO adverteix que no posarà xifres sobre la taula fins que decaiguin les sortides i la mobilitat forçosa. En aquest sentit, els representants dels treballs insisteixen que hi ha marge per negociar part dels "plantejaments i les necessitats" del grup pels propers anys, però "no en condicions de xantatge".   En un comunicat CCOO també demana que es pactin prejubilacions pels propers anys "amb el criteri de major edat a l'hora d'establir el calendari de sortides".  A més, també adverteix que en "cap cas" es poden empitjorar els acords firmats l'any 2017 per Stores i S1 i l'any 2018 per centres 'In Touch', i adverteixen que la proposta de l'empresa de modificar horaris ho fa.

Summary: CCOO avisa que creix la "crispació i indignació" a la plantilla de Caixabank per l'ERO


La cambra també demana signar en un mes un conveni amb les subministradores per donar ajuts i fer descomptes  ACN Barcelona.-El Parlament ha aprovat aquest dijous una moció de Catalunya Sí que es Pot que insta a utilitzar tots els mecanismes de la Llei d'habitatge del tripartit davant entitats financeres i grans tenidors per tal de mobilitzar pisos per a un ús social, recorrent a la imposició de multes, tal com han fet alguns ajuntaments. Han votat a favor tots els grups menys el PPC, que s'hi ha abstingut. Aquesta normativa del tripartit incloïa l'expropiació forçosa però aquest punt concret va ser derogat per CiU a través de la Llei Òmnibus i, per tant, no està vigent. La moció també demana (per unanimitat) signar en un mes un conveni amb les empreses subministradores de gas i electricitat per a l'aplicació de la Llei 24/2015, de forma que creïn ajuts a fons perdut o descomptes notables destinats a les persones i famílies en situació de risc d'exclusió residencial. Amb el vot en contra del PPC, el text també reclama que es mobilitzin els immobles en mal estat, permetent, en aquest cas sí, "l'expropiació o ús temporal per fer complir el deute de conservació i rehabilitació". Així mateix, segons la moció aprovada, el Govern hauria de presentar al Parlament en dos mesos el projecte de llei de modificació del Codi de Consum que desenvolupi les mesures contra el sobreendeutament dels consumidors relacionat amb l'habitatge habitual, tal com es preveu en la llei 24/2015. Aquest punt ha tingut el suport de tots els grups menys el de C's, que s'ha abstingut, i el del PPC, que ho ha rebutjat. Mentre no es registra l'avantprojecte de refosa de la llei d'emergència social, el Parlament insta el Govern a desenvolupar i aplicar "sense més demores" els articles de la Llei 24/2015 que no han estat impugnats.

Summary: El Parlament insta el Govern a aplicar totes les mesures de la llei d'habitatge del tripartit, incloent les sancions


L'Assemblea Nacional de Catalunya (ANC) celebra que "els 72 diputats independentistes hagin assolit un acord per investir President i formar Govern per tirar endavant el mandat democràtic sorgit del 27 de setembre". En un comunicat, l'ANC ha valorat "molt positivament que tot l'esforç per assolir aquest acord vingui precedit per una sèrie de pactes que enforteixen aquest nou govern que ens ha de dur fins a la República catalana". A més, ha animat als governants a impulsar i desplegar la declaració d'inici del procés aprovada el 9 de novembre i s'ha compromès a "donar-hi tot el suport des de la societat civil". L'ANC ha explicat que a partir d'ara continuarà treballant per "eixamplar encara més la majoria social favorable a la independència". "Ens comprometem a enfortir el procés nacional amb iniciatives que ens ajudin a acostar-nos i coincidir amb totes aquelles persones i entitats que treballen per la construcció del nou país", ha assegurat en un comunicat. En aquest sentit, l'Assemblea ha detallat que "obre un període de 18 mesos, que fins i tot pot ser menor, en què cal treballar a fons i amb tota la il·lusió per bastir les bases fermes

Summary: L'ANC celebra l'acord i assegura que els pactes "enforteixen" el Govern que ha de portar cap a la República catalana


La CGT de Catalunya vol convocar una vaga general de 24 hores per al 8 de març, Dia Internacional de les Dones. El sindicat registrarà el preavís de vaga aquest dimarts, segons ha explicat en un comunicat, per protestar contra les "desigualtats en l'àmbit laboral" entre dones i homes i "les causes sistèmiques que les generen". "Sobren els motius per aturar la producció el proper 8 de març però també per construir dia a dia un nou món lluny de les estructures patriarcals que suposen els estats", assegura la CGT. El sindicat critica "l'interès de relegar les dones a casa, a les feines més precàries, a infravalorar les tasques que realitzen en la seva majoria les dones, les tasques de cures".

Summary: La CGT de Catalunya convoca una vaga de 24 hores per al 8-M


Una alumna de l'Institut de Flix i veïna d'Ascó (Ribera d'Ebre), Montserrat Ferrús, ha guanyat el cinquè premi IDECE, dotat amb 1.500 euros, amb un treball sobre la toponímia asconenca en l'obra de dos autors d'aquest municipi riberenc, Carmel Biarnés i Andreu Carranza. El treball proposa rutes literàries a partir dels llocs que apareixen en les obres dels escriptors. El segon premi, de 1.000 euros, ha estat per a l'estudiant de l'Institut Els Alfacs de Sant Carles de la Ràpita (Montsià), Mar Mateu, amb un treball sobre la història del patrimoni "submergit" al delta de l'Ebre. Guillem Garriga, del mateix institut rapitenc, ha aconseguit el tercer premi, de 700 euros, per un treball sobre com reciclar i reutilitzar les petxines dels mol·luscs i fer-ne una oportunitat de negoci. Finalment, l'alumna de l'Institut Joaquim Bau de Tortosa, i veïna d'Ulldecona (Montsià), Laura Castell, ha guanyat el quart premi, dotat amb 500 euros, per l'obra '52x52'.  En la cinquena edició dels premis IDECE hi han participat un total de 24 treballs que consoliden la implicació de l'alumnat dels diversos instituts de les quatre comarques ebrenques. Amb aquests guardons es pretén reconèixer la creativitat i l'esforç dels estudiants dels cicles formatius de Grau Superior en els seus treballs de recerca i crèdits de síntesi "elaborats amb una qualitat de continguts, anàlisi, aprofundiment i metodologia suficientment acreditats per a esdevenir un projecte coherent i d'interès social en el camp del desenvolupament integral de les Terres de l'Ebre".

Summary: Una alumna d'Ascó guanya el cinquè premi IDECE amb un treball sobre la toponímia asconenca en l'obra d'autors locals


Les obres del túnel del Coll de Lilla es reprendran abans de finals de febrer, segons ha explicat aquest dimecres el subdelegat del govern espanyol a Tarragona, Joan Sabaté. Les actuacions d'aquesta infraestructura, que farà més curt el trajecte entre Valls i Montblanc i permetran prolongar l'A-27, es van haver de replantejar per la presència d'argiles expansives al terreny. Aquest contratemps va suposar fer una lleugera modificació del traçat i un increment de 31 milions d'euros en la inversió, que la fa enfilar fins als 115 milions d'euros. "L'adequació dels accessos al túnel a banda i banda estaran en marxa en un termini de dos mesos màxim", ha explicat Sabaté, que ha dit que les obres començaran un cop l'empresa tingui la maquinària i els treballadors necessaris.

Summary: Les obres del túnel del Coll de Lilla començaran abans de finals de febrer


Oriol Pujol Ferrussola serà jutjat aquest dimecres en un jutjat de Barcelona per un delicte lleu d'amenaces contra la presidenta del grup municipal de Ciutadans a l'Ajuntament de Barcelona, Carina Mejías, per haver-li enviat un missatge de text al mòbil en el qual li deia: "Sabia que eres una persona recargolada. Això et donarà mal viure. Cuida't". Mejías va denunciar a la fiscalia que havia rebut aquest SMS de l'exsecretari general de CDC el 2 de juliol d'aquest any, l'endemà que la formació taronja demanés la creació d'una comissió d'investigació sobre presumptes irregularitats a l'empresa pública de desenvolupament urbanístic Barcelona Regional durant el mandat de CiU. Mejías va considerar que aquest missatge d'Oriol Pujol era "intrínsecament amenaçador" i que tenia la voluntat "d'intimidar i coaccionar". En aquell moment, la presidenta del grup municipal de C's va assegurar que "cap amenaça" impediria que el seu grup seguís "investigant als qui s'han enriquit amb diners públics". "L'objectiu de la denúncia és enviar un missatge clar als qui pretenen intimidar-nos i coaccionar-nos en la nostra acció de control polític: no ho aconseguiran", va reblar Mejías a través d'un comunicat del partit. La dirigent taronja recorda que un informe intern del govern municipal d'Ada Colau per aclarir les suposades irregularitats a Barcelona Regional apuntava a contractes amb empreses vinculades als Pujol Ferrusola, com Entorn SA, de Pere Pujol. Aquesta companyia hauria obtingut fins a quatre adjudicacions per un import global de més de 140.000 euros. La denúncia també assenyala Èxit de Disseny, una empresa de Marc Escudé Ferrusola, que hauria subscrit en dos anys un contracte per valor de 286.000 euros. "Volem conèixer el perquè de les decisions que van provocar pèrdues ruïnoses en una empresa finançada amb diners públics", remarcava Mejías.

Summary: Jutgen Oriol Pujol per amenaces a Carina Mejías amb un missatge de text


El baròmetre del desembre del Centre d’Investigacions Sociològiques (CIS) augura una victòria del PSOE, amb el 28,9% dels vots, una davallada de més de dos punts respecte del baròmetre de novembre (31,2%). El PP no aprofita aquest descens per retallar distància. Es manté en el 19,1% dels vots d’ara fa un mes. En tercera posició se situa Ciutadans, amb el 17,9% (tres dècimes menys que en l’últim baròmetre, on va obtenir el 18,2%)  i per darrere seu Podem, que, amb un 14,9%, incloent-hi confluències- perd tres punts respecte al novembre (18%). El baròmetre recull el creixement de Vox, que entraria al Congrés amb el 3,7% dels vots en un ascens sostingut en les dues ultimes projeccions (1,3% i 2,5%, respectivament). ERC obtindria el 4,7% (4,8% al novembre), En Comú Podem el 2,7% (2,8%), i el PDeCAT recupera sis punts i obtindria l’1,4% dels sufragis (0,8%). En PSOE mantindria d’aquesta manera un ampli avantatge respecte del PP, però accentuaria el descens que ja apuntava l’últim baròmetre, on va passar del 31,6% al 31,2%.  El PP es manté estable en segona posició amb el mateix 19,1% de l’últim baròmetre, quan va créixer set dècimes i va aconseguir superar el partit d’Albert Rivera.  Cs, amb el 17,9%, manté el descens que recullen els dos últims sondejos, que van fer passar la seva expectativa de vot del 21% al 18,2%. Podem és qui rep un revés més important. La formació de Pablo Iglesias (sumant-hi les confluències) es quedaria en un 14,9%, lluny del 18,% de l’anterior sondeig i del 15,3% del d’octubre. Vox manté la tendència ascendent. El partit d’ultradreta obtindria el 3,7% dels vots. Són gairebé tres vegades més que el que li augurava el baròmetre d’octubre (1,3%) i un terç més que al de novembre (2,5%). Pel que fa als partits catalans, el baròmetre apunta que ERC obtindria el 4,7% dels vots (4,8% al novembre i 4,2% a l’octubre), mentre que En Comú Podem obtindria el 2,7% (2,8% al novembre i 3,2% a l’octubre).  El PDeCAT recuperaria vot i se situaria en l’1,4% dels sufragis. Lluny del 0,8% que li augurava el baròmetre de novembre, i igualant l’1,4% de l’octubre En vot directe, el que el CIS recull sense aplicar la cuina, el PSOE se situa primer amb el 21,3% dels vots, el PP segon amb el 14,1%, Cs tercer amb el 13,2% i Podem per darrere amb l’11%. Vox obtindria el 2,7% dels vots. En aquest camp de vot directe, ERC rebria el 3,5% dels sufragis, En Comú Podem el 2% i el PDeCAT l’1%. L’estudi no desgrana els vots de la resta de formacions que es presenten a Catalunya.  3.000 entrevistes després de les andaluses L’enquesta es va fer mitjançant 3.000 entrevistes a majors d’edat entre l’1 i el 12 de desembre, després de les eleccions andaluses.  Tots els líders suspenen Els enquestats suspenen tots els líders pels quals se’ls pregunta. El que obté millor nota és Pedro Sánchez, amb un 3,9, seguit d’Albert Rivera, amb un 3,7, Pablo Casado, amb un 3,4, Alberto Garzón, amb un 3,3 i tancant Pablo Iglesias, amb un 2,9. Menys partidaris d’eliminar les autonomies El baròmetre també recull les dades del model d’Estat preferit pels ciutadans. El grup més nombrós, un 39,5% (39,2 al novembre) vol un Estat amb comunitats autònomes com en l’actualitat. En aquest camp, cau el percentatge de ciutadans que volen un Estat “sense autonomies”, que ara representen el 17,3% dels ciutadans malgrat que al novembre eren el 20,6%. Respostes que van a parar al segon grup, aquells que volen que les CCAA tiguin menys autonomia, que passen del 10,3% al 13%. A l’altre costat de la balança, els que volen més autonomia per a les CCAA, que també creixen del 12,5% al 13,9%, i per últim cauen lleugerament els partidaris d’un Estat que permeti la possibilitat d’independència, que passen del 10,6% del novembre al 9,6%.   L'atur, primer problema L’atur, amb el 29,5% (28,5% a l’octubre) continua essent el principal problema dels espanyols, per davant dels problemes de naturalesa econòmica, amb el 22,9% (22,3%), la sanitat, amb el 14%, i els problemes relacionats amb la qualitat de l’ocupació, amb el 10,8%. Els polítics baixen a la cinquena posició com a problema dels espanyols, amb el 10,5%, just per davant les pensions, amb el 9,6%.

Summary: El CIS augura una victòria del PSOE amb el 28,9% dels vots, per davant del PP, Cs i Podem, amb Vox escalant fins al 3,7%


La portaveu del Govern i consellera de la Presidència, Elsa Artadi, ha obert de nou la porta aquest dilluns a que els grups independentistes del Congrés no vetin els pressupostos de l'Estat i permetin la seva tramitació. Per arribar a aquest punt –tot i l'anunci d'esmenes a la totalitat per part d'ERC i part del PDeCAT- Artadi ha assegurat que haurien de fer-se passos en la "concreció" del funcionament de les meses de negociació i diàleg que han vingut pactant l'Estat i la Generalitat. Així, el Govern reclama poder acordar el nom "d'un testimoniatge, un observador" que sigui "neutral" entre les dues parts i que doni compte de l'evolució de les converses i dels possibles acords. A més, s'hauria de tancar també un "pla de treball, un calendari i una definició de funcions de cada mesa", clarificant les qüestions que se'n derivarien de les reunions bilaterals i les que tractaria la taula de partits. Amb tot, Artadi ha deixat clar també que hauria d'estar "sobre la taula" el dret a l'autodeterminació i que el tema es pogués tractar sense vetos. Si tot això es pacta abans de la tramitació dels pressupostos de Pedro Sánchez, PDeCAT i ERC podrien replantejar la seva esmena a la totalitat.

Summary: Artadi condiciona que s'aixequi el veto al pressupost de l'Estat a pactar un "testimoniatge neutral" i un pla de treball


El Conselh Generau d'Aran i els Ajuntaments de Les, Bossòst, Vielha e Mijaran i Naut Aran han acordat anul·lar les fires ramaderes d'aquest any a causa de l'actual situació sanitària per la covid-19. El síndic d'Aran, Francés Boya, ha explicat que s'ha pres aquesta decisió "per responsabilitat" i ha afegit que "és primordial preservar la salut pública" i per a això "és necessari evitar les aglomeracions que normalment es viuen en aquests esdeveniments". Les fires ramaderes a l'Aran (Les, Salardú i Vielha) se celebren durant la primera quinzena d'octubre, coincidint amb l'arribada de la tardor, i es perllonguen fins al mes de novembre (Bossòst). Es tracta de fires que se celebren des de fa més de cent anys per mostrar el bestiar autòcton emprat pels pagesos als prats aranesos. Actualment serveixen per rememorar el descens dels animals de les muntanyes i han adoptat un caràcter més comercial, festiu i d'exhibició ramadera.

Summary: L'Aran es queda sense fires ramaderes aquest any


El servei de Ferrocarrils de la Generalitat de Catalunya (FGC) es troba suspès des d'aquest dissabte i fins el proper dimarts entre les estacions de Plaça Catalunya i Baixador de Vallvidrera per millores en l'estació de Sarrià. En el primer dia de la interrupció, els treballadors i informadors han tingut feina per respondre els dubtes dels usuaris que volien anar de Barcelona al Vallès. Alguns consultats per l'ACN s'han queixat de manca d'informació i del fet que havien de "donar molta volta" per arribar al seu destí. D'altres en canvi, s'ho prenien amb més filosofia i indicaven que valia la pena la interrupció si era per fer millores en el servei. Així, en el tram entre Plaça Catalunya i Baixador, els usuaris disposen d'un servei substitutiu d'autobusos. Entre les línies S1 i S2 el servei s'inicia a l'estació de Baixador de Vallvidrera i finalitza a Terrassa i Sabadell, respectivament. Els informadors recomanaven també l'ús de transports alternatius.  A l'exterior de l'estació de Plaça Catalunya, Héctor Domingo ha explicat a l'ACN que tenia coneixement del tall perquè "hi havia fulletons informatius a les estacions i cartells que ho indicaven". Ha considerat que és un "contratemps", especialment per a la gent que com ell volia fer servir els FGC per anar a treballar, perquè han de fer "malabars" per arribar al seu destí. Tot i això, ha dit que la interrupció s'explica per la voluntat de fer millores en el servei i per això ha considerat que val la pena.  Una opinió molt diferent té Maria Madueño qui ha assegurat que el tall "no està indicant". Madueño es dirigia cap a La Floresta i s'ha queixat de la manca d'informació que ha rebut en preguntar a Plaça Catalunya. "Vaig donant voltes, porto mitja hora carregada", s'ha queixat. Ha indicat que la interrupció suposarà que el seu trajecte s'allargui "molt més" i s'ha queixat de no haver trobat informació.  Un altre usuari, Hans, ha coincidit en el fet que no tenia constància de la interrupció del servei i que ha hagut d'anar preguntat per saber com arribar al seu destí. "No ens van avisar", ha dit. Diferent és la situació de Jordi Gòmez, que diu que desconeixia que no hi havia FGC cap al Vallès però ha dit que "normalment" no utilitza aquest transport. Gómez anava de Sant Celoni cap a Rubí i tot i reconèixer que el trajecte li suposarà "més temps" s'ho prenia amb filosofia: "Ja estic de vacances", deia somrient.  Aquesta interrupció forma parts del treballs de millora que FGC està portant a terme a l'estació de Sarrià, així com d'adaptació per a persones amb mobilitat reduïda. Les alteracions van començar el 25 de juliol i s'allargaran fins el 30 de setembre. Així, els trens de la línia L6 (Reina Elisenda) ja van circular entre Plaça Catalunya i Sarrià només en hora punta entre el 25 i el 29 de juliol i ho tornaran a fet entre el 29 d'agost i el 9 de setembre. Fora d'hora punta, els festius i a partir del 12 de setembre el servei està interromput. En la mateixa línia, el servei queda suprimit entre Sarrià i Reina Elisenda.  Les línies S1 (Terrassa) i S2 (Sabadell) s'aturaran en totes les estacions, excepte en hora punta, igual que les línies S5 (Rubí) i S55 (UAB), que a més no funcionen a l'agost. D'altra banda, en les línies S1 i S2 les nits de divendres i dissabte i la nit del 14 d'agost els trens només circularan entre les estacions de Sant Cugat i Terrassa o Sabadell entre les 00.00 i les 2.30 hores. En el tram entre Plaça Catalunya i Sant Cugat, FGC oferirà servei d'autobusos fins a les 2.30 hores i recomana l'ús de transports alternatius. Per últim, el servei del Funicular de Vallvidrera es manté interromput des del passat 1 d'agost i fins el 18.

Summary: Suspès fins dimarts el servei d'FGC entre Plaça Catalunya i Baixador de Vallvidrera per millores en l'estació de Sarrià


La Costa Daurada ha tancat la temporada amb una davallada del 3% en pernoctacions respecte a l'any passat, quan es van registrar xifres rècord, i ha tornat a xifres similars al 2016. Són les dades de l'Observatori Turístic i del parc Científic i Tecnològic de Catalunya (PCT) que aquest divendres han presentat la Federació Empresarial de Turisme i la Diputació de Tarragona. Des d'inici d'any fins al 15 d'octubre, hi ha hagut 4,9 milions de turistes que han fet 19,1 milions de pernoctacions. L'organització, que aglutina el sector empresarial de l'allotjament a Tarragona, insta les administracions i el sector privat -comerços i restauradors- a fer inversions, com fan els establiments hotelers, per millorar la destinació i garantir un turisme de qualitat. Pel que fa als tipus d'allotjaments, els hotels han patit un decreixement del 2,9% en pernoctacions, els càmpings un 3,8% i els apartaments s'han mantingut estables. Pel que fa a l'ocupació mitjana del 2018, ha estat del 56,8%. Pel que fa als mercats, l'espanyol continua sent el més important, amb més de 9 milions de pernoctacions (un 5,3% menys que l'any passat). La segona posició l'ocupen els turistes francesos, amb gairebé 2,3 milions de pernoctacions (1,1% menys). En tercera posició es troben els visitants britànics, que han augmentat un 3,3% i han generat 2,2 milions de pernoctacions. Aquestes dades s'expliquen per la "bona feina" a l'Aeroport de Reus. Finalment, el rus, amb 1,2 milions de pernoctacions (un 5,3% menys que el 2017); l'irlandès, amb 796.000 pernoctacions i un creixement del 8,9%; l'alemany, amb 779.000 pernoctacions i un increment del 2,7%; el belga, amb 373.000 pernoctacions, un 5,7% menys; i l'italià, amb 95.000 pernoctacions, un 2,5% menys que en l'anterior temporada. Entre les causes del decrement de pernoctacions, generalitzat a diferents punts turístics d'Espanya, hi ha la reobertura de destinacions del Mediterrani amb ofertes agressives, la bona climatologia a Europa durant l'estiu, la devaluació de divises com el ruble o la inestabilitat sociopolítica, segons l'anàlisi de la FEHT. Amb aquestes dades, el president de la FEHT, Eduard Farriol, considera que la temporada, tot i que han minvat les pernoctacions, ha estat "bona" perquè la destinació venia d'un any de rècord històric. "Estem com havíem previst, amb xifres similars al 2016, i hem de procurar no batre els números històrics amb xifres sinó amb la qualitat del client", ha apuntat. És en aquest sentit que ha emplaçat el sector públic i el privat, com els restauradors o els comerciants, a continuar treballant per millorar la Costa Daurada i atreure un visitant de qualitat. Pel que fa al sector públic, a l'administració local els reclamen que inverteixin en millorar els carrers i que tinguin més control als establiments il·legals. "Els ajuntaments són els que, al final, decidiran què volen a casa seva. Si volen descontrol i poca qualitat, les empreses no té cap sentit que continuem millorant els establiments", ha reblat Farriol, que ha explicat que hi ha diversos hotels que han previst encara més inversions per a aquest any. D'altra banda, reclama als governs que es facin inversions perquè hi hagi "una comunicació com Deu mana: l'estació de tren, més inversió per carreteres", ha exemplificat. "És vergonyós que aquí s'hagi d'arribar encara per una via d'un sol carril si no agafes l'autopista, quan som la primera destinació després de Barcelona de tot Catalunya", ha etzibat el president del FEHT. "Per arribar aquí, les coses no estan com han d'estar", ha dit. El repte pel qual treballa la Costa Daurada és la desestacionalització, que a poc a poc van  aconseguint gràcies als esdeveniments esportius o a competicions com el Ral·li Catalunya. Amb tot, encara queda un llarg camí a recórrer. Des d'ara fins a final d'any, hi ha poques perspectives per a la Costa Daurada, més enllà de l'oferta turística de Port Aventura de cara a la campanya de Nadal. El president del Patronat de Turisme de la Diputació de Tarragona, Martí Carnicer, ha destacat que l'Aeroport de Reus ha aconseguit uns resultats "correctes", amb un augment de passatgers que ha arribat als 930.519 de gener a setembre, un 2,23% més que l'any passat. Carnicer ha animat a continuar treballant-hi per millorar l'activitat, les instal·lacions i aconseguir que les xifres cada cop siguin més bones. El mercat d'on han arribat més viatgers ha estat el Regne Unit, amb gairebé 600.000, un 1,89% menys durant els primers nou mesos de l'any. Procedents d'Irlanda han passat per l'Aeroport de Reus més de 162.000 passatgers, amb un important increment del 19% respecte al mateix període de l'any passat. El segueixen Països Baixos amb 73.203 passatgers (-1,61%); Bèlgica, 45.202 passatgers (-10,5%); Rússia, 21.107 passatgers (+26,35%); Alemanya, 18.639 passatgers (-2,03%); Polònia, 5.851 passatgers (+1,81%), i Estònia amb 1.535 passatgers (+100%, ja que l'any passat no hi havia vols a aquest país). Aquesta temporada, destaquen l'obertura de noves rutes com, per exemple, la d'Aberdeen (Regne Unit), operada per TUI, que ha estat utilitzada per gairebé 10.000 passatgers. Ryanair també ha ofert un nou vol a Manchester que ha aportat més de 15.000 passatgers i un a Shannon (Irlanda) amb més de 23.000 usuaris. A més, també, s'han afegit tres nous operadors: Easyjet ha transportat més de 17.000 passatgers en la seva nova ruta a Luton; Brussels Airlines, més de 10.000 persones a la capital de Bèlgica i, finalment, Aurinko ha estat l'aerolínia que ha obert un nou mercat inèdit, Estònia, amb més de 1.500 passatgers.

Summary: La Costa Daurada tanca la temporada turística amb una lleu davallada de pernoctacions i retorna a les dades del 2016


La Policia Municipal de Girona ha retirat 620 productes en dos mesos de botigues de la ciutat en el marc de la campanya ‘Joguina segura’, que s’ha fet per tercer any coincidint amb les festes de Nadal. L’objectiu principal d’aquest dispositiu, del 14 de novembre del 2016 al 13 de gener del 2017, ha estat inspeccionar botigues de venda de joguines i botigues anomenades multipreus per comprovar que els productes a la venda complien els requisits mínims d’etiquetatge i seguretat establerts per la legislació vigent. En total s’ha inspeccionat 33 botigues i s’han aixecat 47 actes. 13 van ser fetes en segones inspeccions a alguns establiments en els quals ja s’havien detectat incompliments de la normativa i 1 es va fer per destrucció de material que no complia els requisits. Dels 620 productes retirats, 550 no complien, segons la policia, amb la normativa europea en matèria d’etiquetatge (CE). 70 més, indiquen les mateixes fonts, no incloïen un idioma oficial del país. D’aquestes joguines, una part es va retornar al proveïdor, una altra part va ser corregida pel que fa a les deficiències d’etiquetatge i una darrera part va ser retirada definitivament de l’establiment per ser destruïda amb l’autorització voluntària dels responsables.   La tinenta d’alcaldia i regidora d’Igualtat, Drets Socials, Treball, Joventut i Seguretat de l’Ajuntament de Girona, Sílvia Paneque, s’ha mostrat molt satisfeta amb els resultats de la campanya perquè, comparant-la amb edicions passades, hi ha hagut una “disminució molt notable” de joguines que s’han hagut de retirar del mercat per manca d’etiquetatge correcte. El 2015 es van inspeccionar 20 botigues i es van retirar 926 joguines del mercat, mentre que el 2014 es van inspeccionar 9 botigues i se’n van retirar 2.687.   Pel que fa a la inspecció administrativa dels establiments, que s’ha dut a terme també en el marc de la campanya, cal assenyalar que tres botigues no tenien el rètol de l’horari visible des de l’exterior i en tots tres casos aquest fet va ser corregit pel responsable de l’establiment a petició dels agents.   Durant els dies que ha durat la campanya els agents han repartit tríptics informatius a totes les botigues de venda de joguines explicant la normativa que cal complir amb la venda de joguines.

Summary: Retiren 620 productes de botigues de Girona en dos mesos en el marc de la campanya ‘Joguina segura’


Una família de Girona denuncia "irregularitats evidents" en el judici d'un parent seu al Marroc, on està condemnat a cadena perpètua per haver assassinat un jove fa dos anys i mig. Els familiars de Salah Ehdin, que fa anys que viuen a la ciutat, afirmen a més, que la policia d'aquell país el va torturar per tal que es declarés culpable d'un crim que, asseguren, "no va cometre". "L'han condemnat sense que hi hagi ni una sola prova contra ell", afirma la cosina del pres i portaveu de la família, Ikram Bonaouda. El proper dimarts 3 de gener, el jove de 31 anys s'enfronta a un nou recurs davant la justícia del Marroc per intentar quedar en llibertat. La família ha contactat amb la Coordinadora d'ONG Solidàries de les comarques de Girona i Alt Maresme per buscar ajuda. En Carles Serra, un dels portaveus, ha explicat que ja han passat el cas a Amnistia Internacional que l'està revisant. "Estava en el lloc equivocat, en el moment equivocat". Això és el què assegura Ikram Bonaouda, la cosina gironina de Salah Ehdin, un jove de 31 anys que en fa dos i mig que està tancat a la presó de Moul El Bargui de Safi, al Marroc. Ara, la família del noi està fent una campanya per tal que les ONG's s'impliquin en el cas i d'aquesta manera revocar la sentència de cadena perpètua que compleix en aquest centre del sud del país. De moment, una de les primeres accions que han fet ha estat posar el cas en coneixement de la Coordinadora d'ONG Solidàries de les comarques gironines, que ha traslladat el cas a Amnistia Internacional, que l'està estudiant. L'objectiu de la família, però, és que les diferents organitzacions assisteixin als judicis per tal d'assegurar-se que es respecten els drets fonamentals del processat. Un dels portaveus de l'entitat, en Carles Serra, explica que han enviat a l'estament judicial del Marroc una carta on demanen "un judici just i acord a dret". Bonaouda assegura que la carta ha tingut "molt ressò" i ha ajudat a què les coses no siguin "tan dolentes com creiem". Des de l'ONG expliquen que malgrat que no tracten aquests temes van enviar la missiva perquè "sempre han alçat la bandera de la defensa dels drets humans". En aquest sentit, una de les principals denúncies que fa la família són les presumptes tortures que Salah Ehdin va rebre durant tres dies a la comissaria. "Fins i tot el metge de la presó va emetre un informe del seu estat quan va arribar, on assegurava que les ferides que duia no se les va poder causar ell sol", rebla Bonaouda. El cas Tot plegat va passar fa dos anys i mig quan un jove, amic de l'empresonat, va aparèixer mort a casa seva. Segons relata la família, Salah Ehdin havia quedat amb ell, i un cop va arribar al domicili es va trobar la policia, que de seguida el va detenir, i el va inculpar de la mort "malgrat que no tenien ni una sola prova". La família diu que està convençuda que els responsables són els sis policies que van anar a casa d'aquest jove, que tenia informació compromesa sobre els agents. "Han trobat empremtes de sis persones desconegudes, però cap del meu cosí", concreta Bonaouda. Un cop detingut, la família assegura que es van produir les tortures i les amenaces de la policia marroquina per tal d'aconseguir una confessió del crim per part de Salah Ehdin. A banda, la família també denuncia irregularitats en la redacció dels atestats policials i que no s'admeti com a prova la gravació completa d'una càmera de seguretat del davant de l'habitatge de la víctima. Bonaouda assegura que el tribunal "ignora deliberadament" dues hores de cinta on es podria veure qui entra al domicili. Internacionalitzar la denúncia Després de l'últim revés judicial el condemnat està a l'espera de la vista del dimarts 3 de gener de 2018, on els advocats del jove confien poder, al menys, rebaixar la pena. Fins aleshores, la família ha intentat fer públic el cas d'Ehdin arreu per tal "que se'l jutgi de manera justa". Precisament el dia anterior al judici hi ha convocades manifestacions en favor de la llibertat del jove a la ciutat de Safi. A més també s'ha començat a fer difusió a través de les xarxes socials.

Summary: Una família gironina denuncia irregularitats en el judici d'un parent seu que compleix cadena perpètua al Marroc


El temporal de neu manté tallades sis carreteres i obliga a circular amb cadenes en una quarantena més de vies de la xarxa viària del Pirineu i Prepirineu. Segons informa el Servei Català de Trànsit, les carreteres tallades són la C-38 de Camprodon a Molló, la GIV-4016 de Toses a Planoles, la BV-4024 de Bagà al Coll de Pal, la C-28 de Naut Aran cap al Port de la Bonaigua i la GIV-5201 de Viladrau a Sant Marçal del Montseny i la BV-5114 a Campins. Pel que fa la C-25 a Santa Coloma de Farners i a Espinelves ha quedat reobert poc després de les vuit del matí. D'altra banda, la C-16, que aquest diumenge va concentrar molts problemes per circular per l'acumulació de neu, ha quedat força normalitzada, tot i que encara calen cadenes de Bagà a Bellver de Cerdanya i aquest tram està restringit els pas a vehicles de tercera categoria. D'altra banda, la circulació ferroviària de la línia R3 continua interrompuda entre Ripoll i Puigcerdà.  La nevada ha deixat gruixos força destacats en municipis lleugerament per sobre els 1.000 metres, com el mig metre a Das, a la Cerdanya, seguit dels 42 centímetres de Planoles, els 35 centímetres del Pont de Suert, els 33 centímetres de Molló i o els 30 centímetres de Puigcerdà. Per sota els 1.000 metres, destaquen els 32 centímetres de Gombrèn, els 29 de Vielha i els 18 centímetres de Guardiola de Berguedà, entre d'altres. Segons el Servei Meteorològic de Catalunya, es preveu que al llarg del dia continuï nevant entorn a la cota 700, on ja hi ha gruixos d'uns 10 centímetres, tot i que localment pot baixar fins als 400 i 500 metres. A partir del migdia, la neu es preveu que la cota pugi fins als 1.000 metres.  Protecció Civil de la Generalitat manté activada l'alerta del pla Neucat i també la prealerta del pla Inuncat, ja que avui continuarà plovent al llarg del dia i es preveuen acumulacions de més de 100 litres. Per la seva banda, el telèfon d’emergències 112 ha atès 438 trucades per 173 incidents relacionats amb la nevada fins a les nou d'aquest matí. Per comarques, s’han atès 129 trucades des de la Cerdanya, 86 des d’Osona i 37 des del Berguedà, i per municipis s’han rebut 90 trucades d’Urús, 50 d’Espinelves i 19 de Guixers. La gran majoria de trucades,313, han estat per incidències de trànsit.  D’aquests avisos, els Mossos d’Esquadra s’han fet càrrec de 131 incidents, desplaçant dotacions a les carreteres per comprovar l’afectació i l’estat dels ocupants dels vehicles.  A partir d’aquesta informació d’incidències i amb dades d’ajuntaments i consells comarcals, Protecció Civil ha coordinat l’actuació de les màquines llevaneus a les zones més afectades. Segons informa el Servei català de Trànsit, cinc màquines llevaneu treballen a la C-14 al Coll de Nargó, on la situació és complicada a causa de la neu. També s’han mobilitzat equips d’assistència logística a través de Creu Roja i Voluntaris de Protecció Civil de Cardona, Cercs, Puigcerdà i Navàs per atendre els vehicles que ahir van quedar aturats a la C-16 i a la C-25. Així mateix, segons indica Protecció Civil, s'han obert vies per facilitar l’accés de tècnics de les companyies elèctriques per restablir el subministrament elèctric a les zones de muntanya on aquest ha quedat afectat i la neu impedia el seu accés. Derivat de les trucades al 112, els Bombers de la Generalitat han treballat des de les deu del vespre d'aquest diumenge i fina a les vuit d'aquest dilluns al matí en onze serveis relacionats amb la neu. Aquesta nit passada, cap a un quart de dotze, els Bombers van haver d'atendre un servei a Toses conjuntament amb els Mossos d’Esquadra per un autocar bloquejat a la carretera. Els dos cossos d’emergències van traslladar 59 estudiants belgues i un conductor holandès fins a un hotel de la zona.   A les comarques centrals, els Bombers han treballat en deu serveis relacionats amb la neu, cinc d’aquests per vehicles que no podien continuar la marxa i obstaculitzaven el pas, quatre arbres caiguts a la via pública i un servei de suport durant tota la nit per ajudar a treure la neu dels accessos de Puigcerdà. Els Bombers també han treballat a la LV-3002 a Llobera (Solsonès) per retirar un autocar sense passatgers que havia quedat travessat a la via i tres dotacions també han hagut d'actuar durant tota la nit a la zona més afectada per la neu, la C-25, per ajudar a restablir el trànsit.

Summary: El temporal de neu manté sis carreteres tallades i obliga a circular amb cadenes en una quarantena més


Un veí de Caldes de Malavella (Selva) ha mort aquest dijous a la matinada quan el cotxe en què anava d'acompanyant ha sortit de la carretera a Cassà de la Selva (Gironès). La víctima, que tenia 45 anys, ha perdut la vida a conseqüència de la trompada. L'accident ha tingut lloc cap a un quart de dues de la nit al quilòmetre 3,8 de la GIV-6741; precisament, la carretera local que uneix Cassà amb Caldes de Malavella. Per causes que s'estan investigant, el cotxe ha sortit de la via i el passatger davanter ha mort. El sinistre també ha provocat ferides a un altre home que anava als seients del darrere, i a qui el Sistema d'Emergències Mèdiques (SEM) ha atès in situ. L'accident ha tingut lloc cap a un quart de dues de la matinada. El vehicle implicat, un Mercedes de color fosc, circulava en direcció Cassà de la Selva per la GIV-6741. Ha sortit de la carretera just després d'un revolt, ha envaït el sentit contrari, ha anat a parar al marge i s'ha estampat contra una tanca de protecció d'una finca que hi ha al costat de la calçada. A conseqüència del xoc, la víctima ha mort pràcticament a l'instant. Era un home de 45 anys, veí de Caldes de Malavella, que viatjava al seient de l'acompanyant.  Arran de l'accident, s'han activat sis patrulles dels Mossos d'Esquadra, tres dotacions dels Bombers i dues unitats del SEM. La circulació ha quedat restringida al tram de l'accident fins aproximadament tres quarts de sis de la matinada.

Summary: Mor un veí de Caldes quan el cotxe en què anava d'acompanyant ha sortit de la carretera a Cassà de la Selva


El Govern, a través del Departament de Treball, Afers Socials i Famílies, ha aprovat destinar 5,5 milions d’euros per atendre la convocatòria 2017 d’ajudes econòmiques per a famílies. Aquests ajuts, sotmesos al nivell d’ingressos de la unitat familiar, estan destinats a famílies en què hi hagi hagut un naixement, adopció, tutela o acolliment en els períodes compresos entre l’1 de juliol i el 31 de desembre de 2017 i l’1 de gener i el 30 de juny de 2018. Segons el Govern, l’objectiu d’aquests ajuts és donar suport econòmicament les famílies en què hagi tingut lloc el naixement, adopció, tutela o acolliment d'un o més infants i que no superin un determinat nivell d’ingressos, per tal de prevenir situacions de vulnerabilitat. La quantia de l’ajut és de 650 euros per naixement, adopció, tutela o acolliment i es fa efectiu en un sol pagament. Per a les famílies que tinguin reconegut el títol de família nombrosa o monoparental vigent en el moment de presentar la sol·licitud l’import de l'ajuda puja als 750 euros.

Summary: El Govern destinarà 5,5 MEUR a les ajudes econòmiques per a famílies amb un naixement, adopció, tutela o acolliment


La junta del govern de la Federació de Comunitats de Regants i Usuaris de la Conca de l'Ebre, Ferebro, ha aprovat un document a favor del Pla Hidrològic de la conca de l'Ebre (PHE) amb el suport de totes les comunitats que la formen, excepte la de l'Esquerra de l'Ebre. Com ha explicat el president d'aquesta comunitat, Víctor dels Horts, s'ha rebutjat signar-lo per mantenir la seva oposició al PHE. El president de Ferebro, César Trillo, ha tret importància a aquesta recusació i ha defensat que es tracta d'un informe que vol contraposar la visió de la PDE a la Comissió Europea (CE). L'aprovació s'ha fet en el marc d'unes jornades sobre la vulnerabilitat dels deltes davant els impactes del canvi climàtic que ha organitzat la Comunitat de Regants de la Dreta de l'Ebre i que ha inaugurat la consellera d'Agricultura, Meritxell Serret.   El document s'havia consensuat en una reunió a Mollerussa i aquest divendres s'ha ratificat amb la signatura de 15 de les 16 comunitats de regants de la junta de govern de Ferebro, que representen les comunitats més importants de la coca de l'Ebre. Aquest informe de suport s'inclourà en la documentació que el govern espanyol, a través de la directora general de l'Aigua, Liana Sandra Ardiles, farà arribar, junt amb el Pla Hidrològic de la Conca de l'Ebre (PHE) a la Comissió Europea i que ha de rebre Brussel·les abans del mes de març. L'executiu espanyol vol deixar constància del suport dels regants al pla i de passada, com ha assenyalat César Trillo, president de la Federació de Comunitats de Regants i Usuaris de la Conca de l'Ebre, "que la CE sàpiga la manera de pensar, no només de la Plataforma en Defensa de l'Ebre (PDE), sinó també dels usuaris de la conca".  Trillo ha defensat el PHE com un pla "equilibrat i possible" en contra d'unes peticions de la PDE i la Generalitat "inviables". "No es pot pretendre que, en un riu que travessa 9 Comunitats Autònomes, es vulgui fer arribar el 65% del cabal a la darrera Comunitat Autònoma", ha criticat. El president de Ferebro ha assegurat que el cabal previst per al tram final de l'Ebre en el pla de conca "és molt més gran que la suma de tots els cabals ambientals de totes les conques de la península" al qual se li haurà de sumar l'aigua que "entra a les badies des de les comunitats de regants i la que retorna del riu". "Parlem de cabals molt per sobre, a anys llum, del marcat a qualsevol dels altres rius del país", ha afegit. L'Esquerra contra tots els regants de la conca Trillo ha minorat el fet que la Comunitat de Regants de l'Esquerra de l'Ebre s'hagi negat a signar aquest document de suport. El president de l'entitat, Víctor dels Horts, ha lamentat que la junta de govern de Ferebro s'hagi negat a deixar constància de la seva oposició en l'informe que simplement arribarà sense la seva signatura a Europa. "A excepció de l'Esquerra, el document és el sentir de tota la Federació perquè està avalat per 600.000 hectàrees contra les 14.000 0 12.000 que té l'Esquerra", ha apuntat Trillo.  "Seguim la nostra línia i no el signem per defensar la nostra concessió i la terra que reguem, que és el Delta", ha justificat Dels Horts. "Ens agradaria que les dues comunitats del Delta anéssim a una perquè faríem més força i creiem que per defensar-lo, la millor manera és la nostra postura. No ens posem a casa de ningú, a la Dreta tindran les seves raons per donar-li suport, però a la llarga, pot posar en perill inclús les relacions entre les mateixos regants de l'Ebre per les concessions que es volen fer noves", ha dit el president de la Comunitat de Regants de l'Esquerra de l'Ebre.  Solucions "dures" contra la regressió del Delta En canvi, el president de la Comunitat de Regants de la Dreta de l'Ebre, Manel Masià, ha insistit que el PHE inclou les mesures que necessita el delta de l'Ebre per enfrontar-se al canvi climàtic i la regressió.  Seguint l'exemple del delta del Po (Itàlia) o del Mississipí (Estats Units), Masià ha defensat la creació d'una "protecció dura, no amb arena" que eviti perdre més quilòmetres en el litoral deltaic. L'aposta és construir comportes contra la salinitat i proteccions  similars, com són els dics. "La cunya salina arriba a Amposta i hem de fer una tanca salina. Ens beneficiaríem tots i es podria donar aigua a les badies que s'alimentarien millor", ha dit. Per al president dels Regants de la Dreta, el pla de conca de l'Ebre és important perquè inclou aquestes obres i els garanteix l'aigua per al reg. "No sé fins a quin punt el sediments afavoreixen el Delta, s'hauria de fer un estudi sobre això", ha assegurat Masià, a la vegada que també ha reclamat més embassaments, riu amunt, per garantir les concessions del regadiu. "El delta de l'Ebre necessita sediments però també aigua", ha dit.  Serret visita el Delta Aquests han estat alguns dels arguments que s'han defensat en la jornada sobre 'La vulnerabilitat dels deltes davant els impactes del canvi climàtic', organitzada pels Regants de la Dreta, aquest divendres, a Amposta, i que ha inaugurat la consellera d'Agricultura, Meritxell Serret. Serret ha tornat a defensar un model de regadiu "eficient" que sigui compatible amb un cabal ecològic per als rius i, en concret per a l'Ebre. La consellera d'Agricultura ha rebutjat l'actual PHE perquè el cabal ecològic que proposa per al tram final del riu no està avalat per rigorosos estudis científics.  La prioritat del departament, ha dit, és "modernitzar els regadius històrics" i consolidar els que estan en curs, com el Segarra-Garrigues o el Xerta-Sénia, perquè siguin "eficients i moderns". Serret ha assegurat que qualsevol ampliació de la concessió del regadius es basarà "en estudis ben fonamentats" i que "assegurin bé la sostenibilitat i viabilitat tenint en compte conjunt de la conca". La consellera ha argumentat que els regadius són també un aliat contra el canvi climàtic i també en la lluita contra el caragol maçana. "Mirem amb els regants i el sector com millorar desguassos i canalitzacions per ajudar a fer una bona sectorització i un pla atac per eradicar la plaga o minoritzat la seva presència", ha explicat.

Summary: La Federació de Regants de l'Ebre aprova un document a favor del PHE en unes jornades sobre la vulnerabilitat del Delta


El president del grup municipal del PPC a l'Ajuntament de Barcelona, Alberto Fernández Díaz, ha tornat a plantejar aquest dijous a l'oposició construir un govern alternatiu al d'Ada Colau després que hagi quedat palès que perdrà la votació de l'aprovació inicial de les ordenances. Fernández Díaz ha demanat als grups que "reaccionin, que deixin de queixar-se i treballin tots junts per fer una alternativa". "Que s'enfonsi Colau no em preocupa, el que em preocupa és que ella enfonsi Barcelona", ha dit el popular, que ha denunciat que Colau té socis de govern, el PSC, però també "còmplices a l'oposició, els grups que no tenen coratge polític suficient per construir una alternativa".   "Quant de temps ens queixarem de Colau i no serem capaços d'emplaçar-nos a una alternativa a aquest govern? Barcelona està a la vora del precipici", ha exclamat en roda de premsa Fernández Díaz, que ha recordat el rebuig del PAM, ara també de les ordenances i l'absència de moment de pressupostos. "Un govern amb gesticulació al màxim per a un govern de mínims", ha resumit.  Davant la seva incapacitat per aprovar instruments "essencials", el líder del PPC ha plantejat de nou la construcció d'un executiu alternatiu, amb una minoria de govern i una majoria de governabilitat, i fet des de la "centralitat".

Summary: El PPC torna a plantejar a l'oposició construir un govern alternatiu a Colau


Veneçolans residents a Barcelona han criticat que l'Ajuntament de Barcelona no els hagi deixat entrar al Centre Cívic Pere Quart del districte de Les Corts per votar en el referèndum convocat aquest diumenge per l'oposició al Govern de Nicolás Maduro. Expliquen que quan han arribat a les 7.30 hores al centre no hi han pogut entrar i finalment han muntat les meses de votació al carrer. El regidor de les Corts, Agustí Colom, ha defensat que els organitzadors no disposaven de l'autorització adient i que s'ha decidit no permetre l'accés al centre perquè no es podien garantir les condicions de seguretat. Segons Colom, no va ser fins ahir al vespre que van tenir coneixement que una persona havia anat al matí a la Guàrdia Urbana del districte per "informar" que volien fer la votació al centre i ha afirmat que llavors ja se'ls va dir que no disposaven d'autorització. La coordinadora del Centre de Votació de Barcelona, Adriana Rubial, ha explicat a l'ACN que han arribat a les 7.30 hores a les portes del centre cívic i s'han trobat els membres del consistori que els han dit que no podien entrar perquè no havien demanat llicència. Rubial assegura que fins el moment no tenien constància de la necessitat d'aquesta i ha assegurat que ells han actuat com han fet altres vegades per altres processos electorals. "No sabem quina llicència és, ningú ens ha dit quina és, els hi hem demanat per escrit i no hi ha manera", ha declarat. La portaveu ha explicat que ells es van dirigir als Mossos d'Esquadra per explicar que volien muntar la votació el passat divendres i que hi van tornar aquest dissabte. Ha afegit que també havien avisat la Guàrdia Urbana i l'associació de veïns i que han pagat "gairebé 1.000 euros" per fer ús del centre.  Els organitzadors també han donat a conèixer la situació a través de les xarxes socials i per exemple en perfils com 'SOSVeneçuela BCN' han dit que el regidor de l'Ajuntament de Barcelona els ha "prohibit" l'accés al centre. Afegeixen que tot i això, l'"esperit democràtic veneçolà" es mantindrà amb un total de 15 taules al carrer perquè la gent hi pugui votar. Des de l'ajuntament, Colom ha assegurat que la persona que es va dirigir fins a la comissaria de policia de les Corts va donar informació "confusa", que parlava del Centre Cívic com un centre "privat" i que va dir que s'espera una afluència de fins a 16.000 persones. El regidor ha assegurat que amb la informació que li va facilitar la urbana i fent ús de la "prudència" van decidir que no es podia autoritzar l'activitat per la manca d'elements de control i seguretat requerits per garantir que es desenvolupés sense riscos. "No podíem permetre fer una activitat sense autorització en un centre públic", ha declarat.  Per això, ha explicat que aquest matí s'han personat a les portes del centre i han comunicat a la gent que hi havia que no es podia organitzar la votació a l'interior del centre. Ha afegit però que s'ha buscat una solució que permetés fer la votació amb unes "mínimes garanties" i "minorant el risc" que suposava fer-la a dins. Colom ha negat que hi hagi cap intencionalitat darrera d'aquesta decisió i ha assegurat que l'Ajuntament de Barcelona dóna autoritzacions a "qualsevol que compleixi els requisits". "No distingiríem cap acte en funció d'una força o altre", ha asseverat.  En tot cas, el regidor espera tenir tota la informació sobre com han succeït els fets aquest dilluns al matí per tal de poder analitzar-la. Amb la que disposa ara, ha assegurat que han pres l'actuació "que corresponia".

Summary: Veneçolans residents a Barcelona acusen l'ajuntament de negar-los l'accés a un centre cívic i haver de votar al carrer


El Dia Sense Cotxes que s'ha celebrat aquest divendres a Barcelona ha registrat 128.000 desplaçaments menys en transport privat, segons ha informat l'Ajuntament. Els viatges en metro s'han incrementat un 3% i els desplaçaments en Bicing, un 19%, indica el consistori. A més informa que a la Cruïlla per la Qualitat de l’Aire, a Comte Borrell amb Tamarit, els índexs de contaminació han disminuït un 17% i els de soroll un 3% respecte els dies previs. Al llarg del dia s'han fet 76 talls de carrers secundaris, 30 durant el matí, 32 durant la tarda i 14 tot el dia. Els talls de trànsit han donat pas a més d'un centenar d'activitats ciutadanes. S'han fet dues restriccions de trànsit a Via Laietana i a Gran de Gràcia per prioritzar el pas del transport públic. 8.000 escolars han participat avui en les activitats al carrer.  La regidora de Mobilitat, Mercedes Vidal, ha destacat la importància d'aquesta celebració per mostrar com pot ser una ciutat més pacificada, més sostenible i més segura. Vidal ha afirmat que "la idea és anar més enllà en aquesta nova mobilitat que estem assajant i veure què passa en un carrer quan deixen de passar-hi cotxes i la gent se'l fa seu". De manera paral·lela a la disminució del transport privat, s'ha incrementat l'ús del transport públic. Així, les persones que avui han optat per moure's amb el metro de Barcelona han augmentat un 3%, a l'espera de tancar les dades definitives per part de Transports Metropolitans de Barcelona (TMB). També s'ha registrat un augment dels desplaçaments en Bicing del 19%. A la Cruïlla per la Qualitat de l'Aire, a Comte Borrell amb Tamarit, una unitat mòbil de control ha mesurat els nivells acústics i de contaminació abans i durant el Dia Sense Cotxes. S'ha detectat que la contaminació atmosfèrica s'ha reduït un 17% respecte dels dies previs i ha estat un 67% inferior respecte de la cruïlla entre Gran Via i Comte d'Urgell. La contaminació acústica també ha disminuït un 3% en relació als dies anteriors i un 11% en comparació a Gran Via amb Urgell.  El Dia Sense Cotxes s’ha celebrat emmarcat dins de la La Setmana de la Mobilitat Sostenible i Segura 2017 que ha tingut lloc del 16 al 22 de setembre amb l'objectiu de promoure hàbits de mobilitat més sostenibles entre la ciutadania.  La Setmana de la Mobilitat Sostenible i Segura és un esdeveniment que s’emmarca dins l'European Mobility Week en què centenars de ciutats de diversos països d'Europa organitzen activitats similars a les que tenen lloc a Barcelona durant una setmana, per tal de conscienciar sobre un model de mobilitat més saludable, segura i sostenible en benefici de tothom, restringint durant el Dia Sense Cotxes l'ús del vehicle privat.

Summary: El Dia Sense Cotxes registra 128.000 desplaçaments menys en transport privat a Barcelona


El ministre de Justícia, Rafael Catalá, ha anunciat aquest dimecres que volen que els notaris facin un test per assegurar-se que el prestatari ha rebut tota la informació i entén totes les clàusules i aspectes essencials del contracte abans de firmar-lo. Aquesta és una de les mesures en què estan treballant per "augmentar la protecció dels consumidors a l'hora de contractar una hipoteca", segons ha assenyalat Catalá en la Jornada Hipotecària sobre Control de Transparència i Clàusules Abusives, a la seu del Col·legi de Notaris de Catalunya . Precisament, el degà d'aquesta institució, Joan Carles Ollé, havia demanat en la jornada que s'incorporés un test obligatori de transparència i comprensibilitat, amb preguntes clares i senzilles,  ara que s'està redactant l'avantprojecte de llei regulador dels contractes de crèdit immobiliari.

Summary: El govern espanyol preveu que els notaris facin un test per assegurar-se que el prestatari entén el contracte


Els dos individus van poder fugir del lloc a peu ACN Palol de Revardit.-Una parella va atracar aquest dilluns una benzinera de Palol de Revardit (Pla de l'Estany), situada a la C-66, i es va endur 260 euros de la caixa de recaptació, segons ha pogut saber l'ACN. Els fets es van produir poc abans de les deu de la nit quan la policia va rebre l'avís que s'havia produït un robatori i la dependenta va explicar als agents com un home i una dona amb la cara parcialment tapada per dificultar la seva identificació li va exigir els diners de la caixa sota l'amenaça de colpejar-la amb un martell. Ambdós haurien fugit de la zona corrent. Els Mossos d'Esquadra van analitzar les càmeres de seguretat i investiguen el cas per tal de detenir els atracadors.

Summary: Una parella atraca una benzinera de Palol de Revardit amb un martell i s'endú 260 euros


El Departament d'Ensenyament participarà en el desenvolupament d'un nou prototip de la plataforma educativa virtual Moodle, que servirà per avaluar les competències bàsiques. Ho ha anunciat aquest dimecres la consellera Meritxell Ruiz en roda de premsa amb motiu de la investidura del creador del programari, Martin Dougiamas com a Doctor Honoris Causa per part de la Universitat de Vic-Central de Catalunya (UVic-CC). Ruiz ha explicat que el nou sistema s'implementarà amb una prova pilot que es preveu començar el proper mes de setembre en un nombre de centres encara per determinar. Moodle compta amb 81 milions d'usuaris arreu del món, 355.000 dels quals a Catalunya, on prop de 1.300 centres d'Educació Secundària i uns 300 de Primària el fan servir, segons dades del Departament.

Summary: Ensenyament participarà en el desenvolupament d'un prototip de Moodle per avaluar les competències bàsiques